Ustyrlig morsom unbox-video med Apples 3.600 kroners metalhjul

Er 3.600 kroner mange penge for fire hjul til en computer? Det antydes ret kraftigt i en ny unbox-video fra den populære Youtube-kanal Unbox Therapy, der bruger pinsomme syv minutter på at pakke de fire metalhjul ud af æsken. Komplet med gummihandsker, så hjulene ikke lider skade undervejs.

Videoen er set mere end to millioner gange siden den blev lagt ud på Youtube igår, så der er adskillige der gerne vil vide, hvordan hjul der koster 900 kroner stykket er pakket ind. Og bevares – det er en rigtig fin æske og den lever op til alle Apple-standarder om lækker indpakning.

Hjulene er ekstraudstyr til Apples i forvejen pænt pebrede Mac Pro maskine, der i toptunet form koster knapt en halv million kroner. Standardmodellen har helt almindelige fødder, men vil du rulle rundt med computeren, koster det 3.900 kroner oveni.

Nyd den underspillede video, der formår at trække spændingen i langdrag – og endda kommer med forslag til, hvad hjulene (og æsken) kan bruges til ud over montering på computeren … den kan ses øverst på siden.

Ustyrlig morsom unbox-video med Apples 3.600 kroners metalhjul